ดอลล์อ่อนค่าหลัง “เยลเลน” ไม่ระบุเวลาขึ้นดอกเบี้ย
สกุลเงินดอลลาร์สหรัฐอ่อนค่าลงเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (7 มิ.ย.) หลังประธานเฟด ไม่ได้ระบุกกรอบเวลาในการปรับขึ้นอัตราดอกเบี้ยครั้งต่อไป ในการกล่าวสุนทรพจน์ครั้งล่าสุด
8 มิ.ย. 2559

สำนักข่าวอินโฟเควสท์รายงานว่า ค่าเงินยูโร (7 มิ.ย.) อ่อนค่าลงเมื่อเทียบดอลลาร์สหรัฐ ที่ระดับ 1.1365 ดอลลาร์สหรัฐ จากระดับ 1.1371 ดอลลาร์สหรัฐ ขณะที่เงินปอนด์เพิ่มขึ้นแตะระดับ 1.4564 ดอลลาร์สหรัฐ จากระดับ 1.4457 ดอลลาร์สหรัฐ ส่วนดอลลาร์ออสเตรเลียเพิ่มขึ้นแตะระดับ 0.7455 ดอลลาร์สหรัฐ จากระดับ 0.7377 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบเยนที่ระดับ 107.29 เยน จากระดับ 107.37 เยน และลดลงเมื่อเทียบฟรังก์สวิส ที่ระดับ 0.9650 ฟรังก์ จากระดับ 0.9700 ฟรังก์ ขณะที่ขยับลงเมื่อเทียบดอลลาร์แคนาดาที่ระดับ 1.2767 ดอลลาร์แคนาดา จากระดับ 1.2815 ดอลลาร์แคนาดา
ดอลลาร์สหรัฐปรับตัวลดลงหลังจานางเจเน็ต เยลเลน ประธานธนาคารกลางสหรัฐ (FED) ไม่ได้ระบุกำหนดเวลาในการปรับขึ้นอัตราดอกเบี้ย และกล่าวว่าเฟดจะปรับขึ้นอัตราดอกเบี้ยอย่างค่อยเป็นค่อยไป ด้านนักลงทุนมองว่า การแสดงความคิดเห็นดังกล่าวของประธานเฟดนับเป็นการส่งสัญญาณว่า เฟดจะยังคงไม่ปรับขึ้นอัตราดอกเบี้ยในเดือนนี้
การแสดงความคิดเห็นล่าสุดของนางเยลเลนมีขึ้นในที่ประชุม “World Affairs Council of Philadelphia” เมื่อวันจันทร์ที่ผ่านมา และนับเป็นครั้งแรกนับตั้งแต่มีการเปิดเผยตัวเลขการจ้างงานสหรัฐที่ต่ำสุดในรอบกว่า 5 ปี รวมทั้งเป็นการกล่าวแสดงความเห็นของเจ้าหน้าที่เฟดต่อสาธารณชนเป็นครั้งสุดท้ายก่อนที่เฟดจะจัดการประชุมกำหนดนโยบายการเงินในวันที่ 14-15 มิ.ย.